1 Keu teupimpén kor. Meunurot: Yedutun. Zabur Nabi Daud. 2 Deungon teunang jiwa lôn preh Po teu Allah, nibak Gobnyan mantong nyang na keuseulamatan lôn. 3 Dan Gobnyan nyang lindong dan peuseulamat lôn, Gobnyan nyang bila ulôn, sabab nyan ulôn hana guyah. 4 Trok án pajan gata banmandum taprang gob nyang ka lagée bintéh singét dan bintéh beuton nyang karab reuloh? 5 Gata na niet keuneuk tapeureubah gobnyan nibak keududuekan gobnyan nyang manyang. Gata galak that tapeugah haba beurakah; deungon babah gata, gata bri beureukat, teuma lam até gata takutok. 6 Deungon teunang jiwa ulôn preh Po teu Allah, nibak Gobnyan mantong kheueh ulôn na seulamat. 7 Dan Gobnyan nyang lindong dan peuseulamat lôn; Gobnyan nyang bila lôn, sabab nyan ulôn hana guyah. 8 Gobnyan kheueh Allah nyang bri keu ulôn seulamat dan keuhoreumatan, Gobnyan kheueh peulindong lôn nyang bila lôn nyang teuga. 9 He bansa lôn, meuharab kheueh ubak Allah tieb-tieb watée; sintong kheueh asoe até gata ubak Gobnyan, sabab Gobnyan teumpat geutanyoe meulindong. 10 Manusia nyoe na kheueh lagée nafáh nyang teuprôh, cut rayeuk saban mantong hana meuhareuga. Meunyoe teutimang, awaknyan teunyata phui leubeh phui nibak nafáh nyang teubiet rot idong atawa babah. 11 Bék taharab bak hase atra gob nyang teucok deungon cara teupeutakot, dan bék teuma tapeumeugah droe deungon hase atra teureupah. Bahkan meunyoe keukayaan gata meutamah-tamah, bék teuma até gata meuleukek nibak hareutanyan. 12 Na padubgoe ulôn deungoe Po teu Allah geupeugah haba bahwa keukuasaan na kheueh meuasai nibak Gobnyan, 13 dan bahwa Gobnyan teutab na geunaséh. Droeneueh, ya TUHAN, neubalaih soemantong ureuëng meunurot deungon buet nyang ka jipeubuet.